รัฐบาลไทย-ข่าวทำเนียบรัฐบาล-บสย. ผนึก 18 สถาบันการเงิน อัดฉีดสินเชื่อ พร้อมค้ำประกัน ร่วมเติมทุน SMEs ขับเคลื่อนเศรษฐกิจ
วันพุธที่ 15 มีนาคม 2566
15/03/2566
บสย. ผนึก 18 สถาบันการเงิน อัดฉีดสินเชื่อ พร้อมค้ําประกัน ร่วมเติมทุน SMEs ขับเคลื่อนเศรษฐกิจ
บสย. ผนึกความร่วมมือ 18 สถาบันการเงิน ลงนามบันทึกข้อตกลงความร่วมมือโครงการค้ําประกันสินเชื่อ Portfolio Guarantee Scheme PGS ระยะที่ 10 (PGS 10) “บสย. SMEs เข้มแข็ง” วงเงิน 50,000 ล้านบาท
บรรษัทประกันสินเชื่ออุตสาหกรรมขนาดย่อม ผนึกความร่วมมือ 18 สถาบันการเงิน หนุนผู้ประกอบการ SMEs เข้าถึงสินเชื่อในระบบ ลงนามบันทึกข้อตกลงความร่วมมือโครงการค้ําประกันสินเชื่อ Portfolio Guarantee Scheme PGS ระยะที่ 10 (PGS 10) “บสย. SMEs เข้มแข็ง” วงเงิน 50,000 ล้านบาท ขับเคลื่อนเศรษฐกิจ พลิกฟื้น เติมทุน มั่นใจช่วย SMEs กว่า 100,000 ราย สร้างมูลค่าทางเศรษฐกิจกว่า 200,000 ล้านบาท รักษาการจ้างงานกว่า 700,000 อัตรา
นายอาคม เติมพิทยาไพสิฐ รัฐมนตรีว่าการกระทรวงการคลัง เป็นประธานในพิธีลงนามบันทึกข้อตกลงความร่วมมือโครงการค้ําประกันสินเชื่อ Portfolio Guarantee Scheme PGS ระยะที่ 10 (PGS 10) “บสย. SMEs เข้มแข็ง” การผนึกกําลังครั้งสําคัญทางการเงินและค้ําประกันสินเชื่อ เพื่อผู้ประกอบการ SMEs ไทย เข้าถึงแหล่งทุนระหว่าง บรรษัทประกันสินเชื่ออุตสาหกรรมขนาดย่อม (บสย.) และ 18 สถาบันการเงิน พร้อมใจ เติมทุน เสริมสภาพคล่อง เพื่อธุรกิจเติบโตยั่งยืน พร้อมด้วย นายชื่นชอบ คงอุดม ผู้ช่วยรัฐมนตรีประจํานายกรัฐมนตรี (ปฏิบัติหน้าที่ประจํากระทรวงการคลัง) นายปิยะบุตร ชลวิจารณ์ ประธานอนุกรรมการประเมินผลการดําเนินงานรัฐวิสาหกิจ สาขาสถาบันการเงิน นายสนั่น อังอุบลกุล ประธานกรรมการหอการค้าไทยและสภาหอการค้าแห่งประเทศไทย นางวิเรขา สันตะพันธุ์ ผู้อํานวยการอาวุโส ฝ่ายกํากับและตรวจสอบสถาบันการเงินเฉพาะกิจ ธนาคารแห่งประเทศไทย นายกอบศักดิ์ ดวงดี เลขาธิการสมาคมธนาคารไทย ผู้บริหารสถาบันการเงิน หน่วยงานพันธมิตร ร่วมงาน โดยมี นายสิทธิกร ดิเรกสุนทร กรรมการและผู้จัดการทั่วไป บรรษัทประกันสินเชื่ออุตสาหกรรมขนาดย่อม (บสย.) คณะผู้บริหารระดับสูง บสย. ให้การต้อนรับ ณ ห้องประชุมวายุภักษ์ 4 กระทรวงการคลัง
นายสิทธิกร ดิเรกสุนทร กรรมการและผู้จัดการทั่วไป บสย. กล่าวว่า โครงการความร่วมมือครั้งนี้ได้รับความสนใจจาก 18 สถาบันการเงินเข้าร่วมโครงการ ได้แก่ 1. ธนาคารพัฒนาวิสาหกิจขนาดกลางและขนาดย่อมแห่งประเทศไทย 2. ธนาคารเพื่อการเกษตรและสหกรณ์การเกษตร 3. ธนาคารเพื่อการส่งออกและนําเข้าแห่งประเทศไทย 4. ธนาคารออมสิน 5. ธนาคารอิสลามแห่งประเทศไทย 6. ธนาคารกรุงเทพ จํากัด (มหาชน) 7. ธนาคารกรุงไทย จํากัด (มหาชน) 8. ธนาคารกรุงศรีอยุธยา จํากัด (มหาชน) 9. ธนาคารกสิกรไทย จํากัด (มหาชน) 10. ธนาคารเกียรตินาคินภัทร จํากัด (มหาชน) 11. ธนาคารทหารไทย ธนชาต จํากัด (มหาชน) 12. ธนาคารทิสโก้ จํากัด (มหาชน) 13. ธนาคารไทยเครดิต เพื่อรายย่อย จํากัด (มหาชน) 14. ธนาคารไทยพาณิชย์ จํากัด (มหาชน) 15. ธนาคารยูโอบี จํากัด (มหาชน) 16. ธนาคารแลนด์ แอนด์ เฮ้าส์ จํากัด (มหาชน) 17. บริษัท คาร์ด เอ็กซ์ จํากัด 18. บริษัท ไฮเวย์ จํากัด ทั้ง 18 สถาบันการเงินจะร่วมกันผลักดันและช่วยให้ผู้ประกอบการ SMEs เข้าถึงสินเชื่อได้มากกว่า 100,000 ราย สร้างมูลค่าทางเศรษฐกิจมากกว่า 200,000 ล้านบาท และ รักษาการจ้างงานกว่า 700,000 อัตรา
โครงการค้ําประกันสินเชื่อ Portfolio Guarantee Scheme PGS ระยะที่ 10 (PGS 10) “บสย. SMEs เข้มแข็ง” ได้ผ่านความเห็นชอบจากที่ประชุมคณะรัฐมนตรี อนุมัติโครงการ วงเงิน 50,000 ล้านบาท เมื่อวันที่ 28 กุมภาพันธ์ 2566 ที่ผ่านมา ระยะเวลาโครงการ 2 ปี ถึง วันที่ 27 กุมภาพันธ์ 2568
จุดเด่นของ “บสย. SMEs เข้มแข็ง” คือ ผลิตภัณฑ์นวัตกรรมค้ําประกันสินเชื่อที่พัฒนาขึ้นตอบโจทย์ SMEs 6 กลุ่ม (Segment) ได้แก่ 1) สตาร์ท อัพ (Start up) เพื่อนักศึกษาจบใหม่ อาชีพอิสระ วงเงินค้ําประกันต่อรายไม่เกิน 100,000 บาท รวมทุกสถาบันการเงิน ค่าธรรมเนียมค้ํา 3% ต่อปี ฟรี 2 ปีแรก ปีถัดไปจ่ายคนละครึ่ง ตลอดอายุการค้ําประกัน 2) สมอลล์ บิซ (Small Biz) เงินทุนหมุนเวียนเพื่อรายย่อย พ่อค้า แม่ขาย วงเงินค้ําประกันต่อรายไม่เกิน 200,000 บาท รวมทุกสถาบันการเงิน ค่าธรรมเนียมค้ําประกัน 1.75% ต่อปี ฟรี 2 ปีแรก 3) สมาร์ท วัน (Smart One) เสริมสภาพคล่อง ค้ําประกันต่อรายไม่เกิน 40 ล้านบาท รวมทุกสถาบันการเงิน ค่าธรรมเนียมค้ําประกัน 1.75% ต่อปี ฟรี 2 ปีแรก 4) สมาร์ท บิซ (Smart Biz) เพื่อ SMEs ขนาดกลางและเล็ก วงเงินค้ําประกันต่อรายไม่เกิน 40 ล้านบาท รวมทุกสถาบันการเงิน ค่าธรรมเนียมค้ําประกัน 1.25% ต่อปี ฟรี 3 ปีแรก 5) สมาร์ท กรีน (Smart Green) เสริมศักยภาพธุรกิจ สู่ ESG และ BCG เป็นมิตรต่อสิ่งแวดล้อม วงเงินค้ําประกันต่อรายไม่เกิน 40 ล้านบาทรวมทุกสถาบันการเงิน ค่าธรรมเนียมค้ําประกัน 1.5% ต่อปี ฟรี 4 ปีแรก และ 6) สมาร์ท พลัส (Smart Plus) วงเงินค้ําประกันต่อรายไม่เกิน 10 ล้านบาท อัตราค่าธรรมเนียมค้ําประกัน 1% ต่อปี ฟรี 2 ปีแรก
ทั้งนี้ ผู้ประกอบการ SMEs สามารถลงทะเบียน บริการรับคําปรึกษา ตรวจสุขภาพทางการเงินฟรี 24 ชั่วโมง ผ่านช่องทาง Line TCG First (@tcgfirst)